7มือดีชิงเก้าอี้ธพส.บริหารทรัพย์สินรัฐ
ธนารักษ์พัฒนาฮอต มือดีโผล่ชิงเก้าอี้เพียบ
24 ส.ค. 2554

ธนารักษ์พัฒนาฮอต มือดีโผล่ชิงเก้าอี้เพียบ
นายวินัย วิทวัสการเวช อธิบดีกรมธนารักษ์และประธานบริษัท ธนารักษ์พัฒนาสินทรัพย์ (ธพส.) เปิดเผยว่า หลังจากปิดการรับสมัครกรรมการผู้จัดการ ธพส. ไปเมื่อวันที่ 8 ส.ค. ปรากฏว่ามีผู้ผ่านคุณสมบัติ 7 คน จาก 9 คน ซึ่งนายวุฒิศักดิ์ ลาภเจริญทรัพย์ ประธานคณะกรรมการสรรหา จะได้คัดเลือกผู้ที่เหมาะสมที่สุดเสนอให้คณะกรรมการพิจารณา
ทั้งนี้ ผู้ผ่านคุณสมบัติ คือ นางจุไรรัตน์ ปันยารชุน อดีตกรรมการผู้จัดการบรรษัทบริหารสินทรัพย์ไทย (บสท.) ที่ปิดตัวลงและอยู่ระหว่างการชำระบัญชี นายชาตรี สหเวชชภัณฑ์ รองกรรมการผู้จัดการ สายการเงิน ธพส. และอดีตรองกรรมการผู้จัดการใหญ่ฝ่ายการเงิน บริษัท ทีโอที นายนำพล เงินนำโชค อดีตกรรมการและรองกรรมการผู้จัดการใหญ่ บริษัท ปิคนิค คอร์ปอเรชั่น นายนิธิศ มนูญพร ผู้อำนวยการสำนักงานธนานุเคราะห์ นายธัชพงศ์ ธรรมพุฒิพงศ์ ผู้ช่วยกรรมการผู้จัดการโรงพยาบาลกรุงเทพพัทยา นายวีระ ศรีธนะชัยโชค กรรมการผู้จัดการ บริษัท ปริญสิริ และนายเพ็ชร ชินบุตร ผู้อำนวยการสถาบันอาหาร
นายวินัย กล่าวอีกว่า คาดว่าในเดือน ก.ย.นี้ จะสามารถลงนามสัญญาจ้างผู้บริหารศูนย์ราชการและโรงแรมเฉลิมพระเกียรติ 80 พรรษา 5 ธ.ค. 2550 กับกลุ่มเซ็นทรัลได้ โดยขณะนี้อัยการสูงสุดได้ตรวจร่างสัญญาเรียบร้อยแล้ว อยู่ระหว่างการปรับปรุงโรงแรมให้ได้มาตรฐาน 3 ดาว ซึ่งมีงบดำเนินการปรับปรุงเฟสแรก 40 ล้านบาท จากที่มีการประเมินค่าใช้จ่ายทั้งหมดราว 80 ล้านบาท
ทั้งนี้ สัญญาจ้างบริหารดังกล่าวจะมีระยะเวลา 3 ปี นับจากวันลงนามในสัญญา โดยกลุ่มเซ็นทรัลจะได้รับส่วนแบ่ง 8% จากรายได้ทั้งหมดรวม 1,050 ล้านบาท เฉลี่ยปีละ 350 ล้านบาทเศษ